
RAPORT COMUN
asupra propunerii legislative privind modificarea şi completarea Legii nr.544/2001 privind liberul acces la informaţiile de interes public
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi și Comisia pentru cultură, arte, mijloace de informare în masă au fost sesizate, spre dezbatere în fond, cu propunerea legislativă privind modificarea şi completarea Legii nr.544/2001 privind liberul acces la informaţiile de interes public trimisă cu adresa nr. Pl-x 360 din data de 20 septembrie 2016 și înregistrată cu nr. 4c-11/987, respectiv cu nr.4c-10/215 din data de 21 septembrie 2016.

Senatul, în calitate de primă Cameră sesizată, a respins iniţiativa legislativă, în şedinţa din data de 13 septembrie 2016.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Consiliul Legislativ, prin adresa înregistrată cu nr. 187 din 8 martie 2016, a avizat favorabil propunerea legislativă.
Potrivit punctului de vedere transmis, Guvernul României susține adoptarea inițiativei legislative, sub rezerva însușirii observaţiilor formulate.

Comisia pentru drepturile omului, culte şi problemele minorităţilor naţionale, în data de 27 septembrie 2016, a avizat negativ propunerea legislativă.

Comisia pentru administrație publică și amenajarea teritoriului, în data de 18 octombrie 2016, a avizat negativ inițiativa legislativă.

Propunerea legislativă are ca obiect de reglementare modificarea art.2 lit.a) din Legea nr.544/2001, în sensul includerii în categoria autorităţilor şi instituţiilor publice ce utilizează sau administrează resurse financiare publice, a societăţilor comerciale la care statul român sau, după caz, o unitate administrativ-teritorială deţine acţiuni sau părţi sociale, a asociaţiilor şi fundaţiilor la care statul român sau, după caz, o unitate administrativ-teritorială este acţionar sau fondator, precum şi a oricărei entităţi care prestează servicii publice de interes local, regional sau naţional şi care beneficiază de subvenţii, alocări sau alte forme de finanţare din fonduri publice, indiferent de forma juridică de organizare.
În conformitate cu prevederile art.61 și 63 din Regulamentul Camerei Deputaţilor, republicat, membrii Comisiei juridice, de disciplină şi imunităţi și Comisiei pentru cultură, arte, mijloace de informare în masă au examinat propunerea legislativă în ședințe separate. La întocmirea prezentului raport comun Comisiile au avut în vedere expunerea de motive, avizul favorabil al Consiliului Legislativ, avizul negativ al  Comisiei pentru drepturile omului, culte şi problemele minorităţilor naţionale,  avizul negativ al  Comisiei pentru administrație publică și amenajarea teritoriului și punctul de vedere al Guvernului. 

Membrii Comisiei pentru cultură, arte, mijloace de informare în masă au examinat propunerea legislativă în ședința din 11 octombrie 2016. La lucrările comisiei și-au înregistrat prezența un număr de 23 deputați din totalul de 26 membri.

La dezbaterea propunerii legislative a participat, în calitate de invitat, în conformitate cu prevederile art.55 din Regulamentul Camerei Deputaţilor, republicat, doamna Oana Bogdan, secretar de stat în cadrul Ministerului Culturii.

În urma examinării propunerii legislative şi a opiniilor exprimate, deputaţii prezenţi la lucrări au hotărât, cu unanimitate de voturi, să transmită Comisiei juridice, de disciplină şi imunităţi un raport preliminar de respingere a propunerii legislative privind modificarea şi completarea Legii nr.544/2001 privind liberul acces la informaţiile de interes public.

Membrii Comisiei juridice, de disciplină şi imunităţi au examinat propunerea legislativă în şedinţa din 21 noiembrie 2016. La lucrările Comisiei deputații au fost prezenți conform listei de prezență. 
În urma examinării initiativei legislative şi a opiniilor exprimate, deputaţii prezenţi la lucrări au hotărât, cu unanimitate de voturi, să aprobe Raportul preliminar de respingere al Comisiei pentru cultură, arte, mijloace de informare în masă. 

Membrii celor două comisii sesizate în fond au hotărât, cu unanimitate de voturi, să propună plenului Camerei Deputaţilor respingerea propunerii legislative privind modificarea şi completarea Legii nr.544/2001 privind liberul acces la informaţiile de interes public, întrucât o initiativă legislativă cu conținut similar, propunerea legislativă pentru modificarea şi completarea Legii nr.544/2001 privind liberul acces la informaţiile de interes public (Pl-x 805/2015) și-a încheiat parcursul în circuitul legislativ, fiind promulgată și devenind Legea nr.144/2016 publicată în Monitorul Oficial al României, partea I, din data de 12 iulie 2016.
În raport cu obiectul şi conţinutul său, initiativa legislativă face parte din categoria legilor ordinare.

